San Domenego
Domenego (o Domeñego) de Guzmán, santo, fondatô de l'orde di fræ predicatoî, patrono di astronnomi, se festezza l'8 de agosto.
O nascette o 24 zugno 1170 da-i nobili Feliçe de Guzmán e Zana de Aza, in Caleruega (vegia Castiggia), e o fu o minô de trei fræ. A nascita de Domenego a fu precedua da una vixon da moæ, a-a quæ parse de dovei apartoî un can, che con una fraxella açeiza o metteiva fœugo into mondo, e a-a mamma ghe parse vedde una stella sorve a fronte de lê, de mentre ch'o l'ea portao a-o battezzo. A 7 anni o fu affidao in educaçion a l'arçipræve de Gumiel de Izán so barba, a 15 o començò a frequentâ e çellebre scœue de Palencia.
L'ea stæto poco avanti stabilio a vitta comun segondo a regola de S. Agostin into capittolo da cattedrâ de Osma, dove l'ea vescovo don Diego de Acevedo. Ordinao sacerdote, Domenego o fu membro de quello capitolo de canoneghi regolæ, e fîto o ne fu nominao sottopriô. A don Diego fu affidao into 1203 una delicâ miscion da Arfonso IX re de Castiggia, ch'o voeiva maiâ so figgio Ferdinando a una prinçipessa reâ de Danemarca. Diego o partì e o condusse con lê o Domenego, ma seppan pe via che a prinçipessa accordâ a l'ea morta. O passaggio pe a Lenguadoca o rivelò a-i doi viagiatoî i tristi effetti che l'erexia di Arbixeixi a produxeiva inte quelle regioin. Li o Domenego o ghe vidde un campo d'açion pe lê, e o ghe travagiò con ardô incredibile, da primma insemme co-o vescovo, da pœu da solo, essendo questo tornao a-a so sede. Sciben che no ghe manchesse di agiutti, comme, in Toloza da-o conte de Montfort, e da-o Forco, za alegro trovadô, da pœu monego çisterçense e infin vesco de Toloza, pù i nemixi ean forti e paivan invinçibili. L'erexia arbixeize a l'aiva trovao ottimo teren presso e donne; e pe controbatte a peigoza propaganda o Domenego o l'arecugette sotta boña ghia in gio a-o santuaio de S. M. de Prouille e zoenette, specce nobili, molte de quæ se consacron a Cristo. Coscì sorzette un primmo convento de sœu domenegañe, che professon a regola de S. Agostin. Int'o mæximo tempo di ommi valenti inte lettie e inte sciençe, e fornii de sollida pietæ, s'unin a-o Domenego; Peo Cellani o fu o primmo, e o ghe donò a so caza in Toloza.
Ma o Domenego o se sentiva attræto verso Romma. Sei votte o valicò i Arpe. Un primmo viægio o-o feççe con Diego a Romma presso Innoxenço III, ch'o conobbe e o l'incoragì a so œuvia inta Lenguadoca. Un segondo viægio o-o compì co-o vescovo Forco, ch'o gh'andò pe o Conçilio Lateranense. Domenego o parlò a-o pappa Innoxenço e o l'ótègne da lê di favoî pe a caza de Prouille; ma pe a fondaçion de un nœuvo orde de religioxi o no l'ótègne pe alloa l'assenso. Tuttavia çelesti segni riferii da-i storreghi, fra i quæ l'avei o pappa visto o Lateran cazente ch'o vegniva sorezuo da Domenego, indussan Innoxenço a accordâ a-i nœuvi religioxi un periodo d'esperimento; fra tanto lê mæximo o ghe dette o nomme de "fræ predicatoî". A questo segondo viægio assegna i storichi l'incontro de Domenego con S. Françesco d'Ascixi. Un terço viægio o fu presso Onoio III, ch'o l'approvò o nœuvo orde o 22 dexembre 1216. Fu questo pappa che'o a-o Domenego dette l'ófiççio de "meistro do sacro palaçço", occupao scin a ancœu de longo da un religiozo domenegan. O nœuvo orde o se stabilì in Romma primma a San Scisto, da pœu a Santa Sabiña vexin a-o palaçço do pappa (Savelli), e a S. Scisto fu averto a primma comunitæ de moneghe sotta a guidda de arcuñe sœu vegnue da Prouille. Intanto l'orde o s'estendeiva grandemente in França, Spagna e Germania; l'Italia, doppo o convento de Bologna fondao into 1218, a l'ebbe case di domeneghen inte tutte e çittæ che possedeivan di universcitæ ò ean centri fiorenti de studdi. Inti capittoli generæ, di quæ i primmi doi, into 1220 e into 1221, fun tegnui a Bologna, fu dæto a-i conventi, che za viveivan sotta a regola de S. Aostin adotâ fin da prinçippio, de nœuve norme ò "constituçioin", e stabilio oservançe pe i studdi e a regolâ discipliña vixente ancon a-i giorni nostri.
Domenego o moì in Bologna, a peña çinquantenne, o 6 agosto 1221; a so tomba, inta gexa de S. Domenego in dita çittæ, a l'è un di tezoi ciu belli de l'arte italiaña. O fu elevao a-i onoi di artæ in Rieti da Grigœu IX, o 3 luggio do 1234. A S. Domenego se deve l'instituçion do Rozaio.
Into 1963, Soeur Sourire, a cantante monega domenegaña belga, a razonse o primmo posto da hit parade di Stati Unii co-a cançon "Dominique", sciu san Domenego.
lij_Latn lij_Latn lij_Latn lij_Latn lij_Latn lij_Latn lij_Latn